U-I-231/00
Natisni
Opravilna št.:
U-I-231/00
Datum odločitve:
15. 3. 2001
Objavljeno:
OdlUS X, 50
ECLI:
ECLI:SI:USRS:2001:U.I.231.00
Akt:
Zakon o denacionalizaciji (Uradni list RS, št. 27/91, 31/93, 65/98 in 66/2000) (ZDen), 2. odst. 10. čl.
Izrek:
Pobuda za začetek postopka za oceno ustavnosti drugega odstavka 10. člena Zakona o denacionalizaciji (Uradni list RS, št. 27/91, 31/93, 65/98 in 66/2000) se zavrže.
Evidenčni stavek:
Ker pravni interes kot predpisan procesni pogoj za začetek postopka pred Ustavnim sodiščem ni izkazan, je bilo treba pobudo zavreči.
Geslo:
Izkazani pravni interes pobudnika kot procesni pogoj za začetek postopka pred Ustavnim sodiščem.
Denacionalizacija.
Ustavno sodišče, učinkovanje odločb Ustavnega sodišča o razveljavitvi zakona ali dela zakona.
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Helga Sarnitz, Avstrija
Datum vloge:
4. 9. 2000
Vrsta odločitve:
sklep
Vrsta rešitve:
zavrženje
Dokument:
US20690
Dokument v PDF obliki:
U-I-231-00.pdf
117 KB
Prenesite datoteko
U-I-231/00-9
15. 3. 2001
S K L E P
Ustavno sodišče je v postopku za preizkus pobude Helge Sarnitz iz Avstrije, ki jo zastopa Ivan Černezel iz Maribora, na seji dne 15. marca 2001
s k l e n i l o :
Pobuda za začetek postopka za oceno ustavnosti drugega odstavka 10. člena Zakona o denacionalizaciji (Uradni list RS, št. 27/91, 31/93, 65/98 in 66/2000) se zavrže.
O b r a z l o ž i t e v
1. Pobudnica predlaga presojo ustavnosti drugega odstavka 10. člena Zakona o denacionalizaciji (ZDen), ker naj bi ta določba za nekatere veljala, za nekatere pa ne. Zato naj bi bila v nasprotju s 14. členom Ustave.
2. Po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni praksi Ustavnega sodišča neposreden in konkreten. Splošen in abstrakten pravni interes, ki bi ga lahko imel kdorkoli, ne zadošča.
Pobudnik mora v pobudi izkazati, da predpis, ki ga izpodbija, neposredno posega v njegove pravice, pravne interese oziroma pravni položaj in da bi ugoditev njegovemu predlogu privedla do spremembe njegovega pravnega položaja.
3. Zakon ali del zakona, ki ga Ustavno sodišče razveljavi, se po določbi 44. člena ZUstS ne uporablja le za razmerja, o katerih do učinkovanja razveljavitve še ni bilo pravnomočno odločeno.
Pobudnica je sicer bila stranka v denacionalizacijskem postopku, vendar je iz navedb v pobudi razvidno, da je ta postopek pravnomočno končan. Navaja namreč, da so bili vsi zahtevki "od Občine, Upravne enote, Ministrstva za kmetijstvo in gozdarstvo do Vrhovnega sodišča" zavrnjeni. Pobudnica zoper te odločitve ni vložila ustavne pritožbe, ki jo je ob izpolnjevanju predpostavk iz 50. do 53. člena ZUstS mogoče vložiti. Zato tudi morebitna razveljavitev izpodbijane določbe ne bi mogla privesti do spremembe njenega pravnega položaja.
4. Ker pravni interes kot predpisan procesni pogoj za začetek postopka pred Ustavnim sodiščem ni izkazan, je bilo treba pobudo zavreči.
5. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen